**פרטיכל ישיבת מועצת המוזאונים מס' 7 שהתקיימה ביום כא' באייר תשע"ג 1 במאי 2013 במוזאון ישראל**

לפני הישיבה התקיים סיור מרתק בתערוכת הורדוס בהדרכת אחד משני אוצרי התערוכה, מר דודי מבורך.

בישיבה נכחו חברי מועצה:

ד"ר שמשון שושני (יו"ר), מר שמעון אלקבץ, גב' אורה בריל, ד"ר רות דורות, מר משה כהן, גב' ליליאן ללום, גב' עדנה מושנזון, אדריכל עופר מנור, גב' אורלי צפדיה, גב' אראלה קינן, מר עמרי שלמון, ד"ר אורית שמיר.

משקיפה: גב' דורית ווליניץ

נציגי משרד התרבות: עו"ד גבריאל מאיר, גב' שלומית נמליך, גב' עידית עמיחי, גב' נועה כהן.

מוזמן: מר רם שמעוני

התנצלו חברי מועצה : גב' דימה אגבאריה-עפיפי, גב' איריס ביטון, מר גרשון גורביץ', ד"ר מרדכי זקן, מר עזרא חכם, מר ראובן כהן, גב' תהילה פרץ פינטו, גב' ציפי קונדה, גב' רחלה שיפר.

בפתח הישיבה ברכו את חברי המועצה מר ג'יימס סניידר, מנכ"ל מוזאון ישראל וסגנו מר צח גרניט.

1. פרוטוקול ישיבה מס' 6 שהתקיימה במוזאון כפר סבא, הוצג לאישור.

לפרוטוקול של "תרומה לקהילה" נוסף מוזאון מזכרת בתיה שנשמט בטעות מדיוני ועדת המשנה שניקדה את הבקשות. הניקוד שניתן (2) הוא על דעת חברי ועדה זו.

**פרוטוקול מס' 6 כולל פרוטוקול תרומה לקהילה המעודכן - מאושר פה אחד.**

1. מוזאון הכט– אי עמידה בתנאי סף של מספר מודרכים בשנת 2008.

עו"ד גבריאל מאיר, סגן היועצת המשפטית במשרד התרבות והספורט, הציג את הנושא: משרד האוצר עורך מעת לעת ביקורת עומק במוסדות הנתמכים. בביקורת המתייחסת לשנים 2006 – 2008, התברר שבמוזאון הכט היו בשנת 2008 19,105 מודרכים בלבד במקום 20,000 הנדרשים בתנאי הסף של קבוצה ג'. מכאן שהמוזאון לא עמד בתנאי סף הדורש בקבוצה ג' 20,000 מבקרים מודרכים לפחות. למועצת המוזאונים הסמכות לאשר אי עמידה בתנאי סף אחד לשנה מסוימת. למרות שבחודש ינואר 2009 מונתה מועצת מוזאונים ונושא זה היה אמור להיות מובא לאישורה, בטעות הדבר לא נעשה. חברי המועצה הנוכחית מתבקשים לאשר את אי העמידה בתנאי הסף הנ"ל על מנת שהמוזאון לא ייאלץ להחזיר את כספי התמיכה שקיבל ממשרד התרבות בשנת 2008.

**בשל החריגה הקטנה במספר המודרכים בשנת 2008 ולאור העלייה היפה במספרם בשנים שלאחר מכן, החריגה אושרה פה אחד.**

1. הכללת מבקרים המגיעים לפעילות ייעודית במניין המבקרים בתשלום.

גב' עידית עמיחי מציגה את הסוגיה של ספירת מבקרים המגיעים לקונצרטים, הצגות ואירועים שאינם‏ קשורים ישירות לתצוגות כמבקרים במוזאונים, ובכך מגדילים את מספר המבקרים בתשלום. הגדלה זו עשויה לסייע למוזיאונים לעבור את תנאי הסף הנדרשים בקבוצת הסיווג אליה הם שייכים ואף למעבר מקבוצת סיווג אחת לשנייה.

בדיון שהתקיים הוצע להיעזר בחוק המגדיר את תפקיד המוזאון, בין היתר, גם כמקום עינוג. מוזאון הוא מוסד תרבותי וכל פעילות חינוכית או תרבותית המתקיימת בו יכולה לחשב את המשתתפים בה כ"מבקרים בתשלום", זאת בתנאי שבאותו זמן היו הגלריות פתוחות לביקור. יש לתת אימון בדיווח של המוזיאון ולסמוך על כך. כמובן שאין לספור משתתפי חתונות, אירועים משפחתיים או אחרים שבהם מושכרים האולמות לפעילות שאיננה קשורה לנושאי תרבות.

הוצע שכדי שתהיה אחידות בדיווח של המוזאונים, יש להוסיף שאלה בטופס הדוח השנתי (דוח פיל"ת) בה יפורט האם אולמות התצוגה היו פתוחים לקהל בעת קיום האירוע.

**יו"ר המועצה הציע שהמחלקה תכין מסמך המפרט את כל המשמעויות והוא יובא לדיון נוסף.**

1. חלוקת התמיכות בין 4 הקבוצות.

כהקדמה לדיון בנושא זה, ד"ר שושני דווח על פגישתו עם נציגי האוצר מר ראובן קוגן ומר אריאל יוצר. בעקבות דוח הביניים על תקצוב המוזאונים שהכינו מר מיקי גור וד"ר מאיר אמיר. אנשי האוצר הופתעו מהנתונים המראים קיפוח מתמשך של המוזאונים, אך עם זאת הובהר כי תוספת לתקציב המוזאונים דורשת את התערבות השרה. תוספת מעין זו צריכה להיכלל בבסיס התקנה אחרת היא תהיה חד-פעמית ולא לכך הכוונה. כמו כן, הדגיש יו"ר המועצה, כי מדובר לפחות בהכפלה של התקציב הקיים שכן בשונה מגופי תרבות אחרים (תיאטרון, מחול, מוסיקה) המוזאונים מופקדים על שמירת האוספים למען הדורות הבאים והאחריות על האוספים היא למעשה של המדינה. בחוק המוזאונים, מוזאון שמזניח את אוספיו, רשאית המדינה להוציאם ולהעבירם למשמורת, ולכן לא ייתכן שהמדינה לא תתקצב את השמירה על האוספים שבאחריותה.

גב' נועה כהן הציגה הרצות שונות לחלוקת התקציב לשנת 2013 כמפורט בנספח מס' 1 המהווה חלק מפרוטוקול זה.

**חלוקת התקציב לשנת 2013 תיעשה באותו יחס כפי שהיה בסוף שנת 2012. ההצעה אושרה פה אחד.**

1. פרויקטים לתשתיות מחשוב והנגשת מידע

מר רם שמעוני, מנהל פרויקט המחשוב מטעם משרד התרבות, הציג את המלצות ועדת המשנה שדנה בתמיכה בפרויקט זה לשנת 2013. המועצה הקציבה לנושא השנה 300 אש"ח, לעומת 500 אש"ח בשנת 2012.

בנוסף מצפים לתקצוב נוסף של כמיליון ש"ח לנושא זה שיגיע ממשרד רוה"מ (פרויקט תמ"ר), ורק עם העברתו נוכל לפרסם "קול קורא" נוסף להגשת בקשות. מכיוון שבהתאם למבחני התמיכה מוזאונים רשאים להגיש רק בקשה אחת בכל נושא, ומכיוון שסכום הבקשה לא יעלה על 20% מהסכום הכולל שהוקצב לנושא (300 אש"ח), הוחלט על אמות מידה לפיהן תינתן עדיפות להצטרפות מוזאונים חדשים למנ"א (מערכת ניהול אוספים), למוזאונים פריפריאליים, ולמוזאונים קטנים שביקשו לקדם את צילום הפריטים. פרטוקול הישיבה של ועדת המשנה לבדיקת פרויקטים למחשוב והנגשה מצורף בזה כנספח מס' 2.

**החלטה: המלצת ועדת המשנה לבדיקת פרויקטים לתשתיות מחשוב והנגשת מידע – מאושרת.**

1. פרויקטים לשימור אוספים

שלומית נמליך פירטה את תהליך הבדיקה של הבקשות שהוגשו לשימור אוספים. הוגשו 27 בקשות רובן לוו בהצעות מחיר ובפירוט המסביר את מהות הבקשה. למוזאון אשר הבקשה לא הייתה מפורטת דייה נשלחה בקשה להשלמת החוסרים. החומר נשלח לחברי הוועדה בראשותה של ד"ר אורית שמיר ובהשתתפות גב' עדנה מושנזון ומר דוד ביגלאייזן (מנהל מעבדות השימור של מוזאון ישראל).

גם בעת הדיון בוועדה נמצאו חוסרים אחדים והמוזאונים התבקשו להשלימם.

ד"ר אורית שמיר הצרה על כי רק מחצית מהמוזאונים הגישו בקשות תמיכה לשימור האוספים ותלתה זאת בקושי הנובע מההשלמה העצמית הנדרשת מהמוזיאונים בגובה 25% מעלות הפרויקט שלעיתים קשה להם. ד"ר שמיר ציינה כי חלק מהבקשות לא התאימו לקריטריונים המפורטים במבחני התמיכה, כמו למשל אבזור מחסן, מזגנים וכד'. חלק מהבקשות הוגשו באופן מזלזל ולעיתים היה חסר בהן הרבה מידע. ממליצה לקראת השנה הבאה לשלוח הנחיות ברורות להגשת הבקשות.

ד"ר שושני הדגיש את סדר חשיבות הדברים - במקום הראשון שימור האוספים ובמקום השני - קיומן של תערוכות. הוא ציין שהשימור הוא האינטרס הלאומי שצריך לעמוד בראש מעייננו כמועצה וכמדינה וביקש לקבל אינוונטר של אוספי המוזאונים כולל הצרכים התקציביים לשימורם לדורות. המליץ על פגישה של אורית עם עורכי הסקר.

פרוטוקול הישיבה של ועדת המשנה לבדיקת פרויקטים לשימור אוספים מצורף כנספח מס' 3.

**החלטה: המלצת ועדת המשנה לבדיקת פרויקטים לשימור אוספים – מאושרת.**

1. הקמת ועדת חקיקה

גב' עידית עמיחי דווחה על ועדת החקיקה שמונתה מטעם מועצת המוזאונים בתקופת הכהונה הקודמת, ועדה בראשותו של ד"ר מרטין וייל שדנה והמליצה על מספר תיקונים בחוק המוזאונים, בתקנות ובמבחני התמיכה. אלה האחרונים אושרו ופורסמו, ואילו תיקון החוק והתקנות עדיין לא עלו לדיון בכנסת.

מתברר שעדיין יש צורך בתיקון מספר נושאים:

חלוקה מחודשת של קבוצות סיווג המוזאונים

חיוב המוזאונים המוכרים להצטרף למנ"א

אתיקה של מוזאונים ועובדיהם

ואלה ההצעות לחברי ועדת החקיקה: ד"ר מרטין וייל – יו"ר, פרופ' דוד הד (לנושא האתיקה בלבד),

גב' דורית ווליניץ, גב' עדנה מושנזון, עו"ד תהילה פרץ-פינטו, נציג הלשכה המשפטית של משרד התרבות והספורט, נציג משרד המשפטים כמשקיף או כחבר.

**החלטה: רשימת המועמדים מאושרת.**

1. מועמדים נוספים לוועדות לבדיקת איכות אוספים ותצוגות

חברי המועצה התבקשו לאשר את מועמדותם של 4 מומחים נוספים לריענון ועדות לבדיקת איכות.

גב' מיכל דייגי – לתחום הארכיאולוגיה והיודאיקה

גב' רות אפטר-גבריאל – לתחום האמנות והמוזאולוגיה

ד"ר מרטין וייל – לתחום האמנות ומוזאולוגיה

גב' טלי טמיר – לתחום האמנות (קו"ח יישלחו בנפרד)

**החלטה: רשימת המועמדים לועדות האיכות – אושרה.**